L'Ajuntament de Llíria condiciona ‘El Camí dels Frares’ en col•laboració amb el municipi de Marines
18 de novembre de 2021

L'Ajuntament de Llíria, en coordinació amb el de Marines, han dut a terme els treballs de condicionament de ‘El Camí dels Frares’, via que divideix tots dos termes municipals i que havia quedat intransitable després dels últims episodis de fortes pluges a la comarca.

Este vial de gran longitud discorre des de la zona de la Maimona fins a la urbanització del Romeral, travessant la CV-25, entre les dues localitats.

El regidor de Mobilitat Sostenible i Camins del consistori edetà, Paco García, ha manifestat que “estos treballs realitzats per la Brigada de Camins suposen una millora important fins que es liciten les obres de pavimentació previstes per a este tram”.

“Les tasques de manteniment s'han desenvolupat en dues fases, una primera de neteja de males herbes i marges del camí i, posteriorment, una segona per a l'aplanament de les torrenteres produïdes per les pluges i l'expandit de llastos, amb la seua posterior compactació”, ha explicat l'edil.

Esta actuació permetrà la recuperació d'este vial rural, que abasta una elevada extensió de quilòmetres i del qual persones usuàries de tots dos municipis fan ús diàriament.

García, a més, ha indicat que la Brigada de Camins “també ha procedit a realitzar el sotrac de les pistes rurals del municipi edetà, on ha dedicat més de 20 tones de material asfàltic per a reparar alguns trams deteriorats pel seu ús diari”.